Britta Schall Holberg (V), 2006-05-30:
Tanken om nationalparker i Danmark er ikke ny, men tanken er aldrig blevet ført ud i livet.
For det første er Danmark et lille land, hvor man måske kan synes, at nationalparker hører store lande til.
For det andet er etableringen af nationalparker en sag, der kan vække mange følelser, fordi der, hvor de skal etableres – hvis de skal etableres – skal der skabes en balance mellem hensynet til landskabet, miljøet, naturen, det rekreative, beskyttelsen af naturen og miljøet og de erhvervs- og boliginteresser, der er navnlig i et så lille og tætbebygget land som vores.
Endelig for det tredje har nogle måske frygtet, at etableringen af nationalparker ville betyde mindre interesse omkring kulturværdierne uden for nationalparkområderne.
Imidlertid er det sådan, at tætheden i vores land efterhånden er blevet endnu større, end den har været tidligere, og vi har et meget stort forbrug af de åbne landskaber til byudvikling og vejanlæg osv.
Og det er måske netop baggrunden for, at vi nu kan tage debatten om at etablere en eller flere nationalparker.
Særlig i et lille land, der er ude for en stærk, moderne udvikling, er naturressourcerne ikke uendelige.
Glædeligvis har miljøministeren derfor også i sin nylig udsendte landsplanredegørelse givet udtryk for en stærk forståelse for og en understregning af betydningen af mangfoldigheden.
Vi skal ikke gøre Danmark ens, skriver ministeren.
Der er tilvejebragt et godt grundlag for det videre arbejde med de pilotprojekter, der danner baggrund for miljøministerens redegørelse om nationalparker.
Nogle af de områder, der var udpeget til pilotprojekter, har undervejs sagt nej til at være med i det videre arbejde.
Andre er gået til opgaven med liv og sjæl, men ikke alle steder uden problemer.
Det skal derfor være Venstres håb, at denne redegørelse hen over sommeren vil blive genstand for en frugtbar debat også lokalt.
Når det endelige lovforslag lægges frem til efteråret, understreger miljøministeren også vigtigheden af, at det lovforslag lægges ud til nogle måneders drøftelse før en endelig vedtagelse.
Jeg tror, det er meget vigtigt, at vi bruger anledningen til denne debat lokalt og nationalt.
Desuden vil der være en beskrivelse af den procedure, der skal gennemføres i forbindelse med udpegning og etablering af nationalparker.
Der vil altså blive rig lejlighed også for Folketinget til at drøfte denne sag igen, inden de endelige områder udpeges.
Og det tror jeg er rigtig godt, for jeg tror, at processen i sig selv er vigtig.
Det er Venstres håb, at det arbejde, der nu er gjort, men også denne redegørelse samt den kommende lovgivning kan være en stærk katalysator for en nødvendig opmærksomhed omkring de værdier, vi skal værne om i vores land.
Et lands kultur dømmes jo ikke alene på, hvor velhavende vi er, men så sandelig også på, hvor meget vi værner om netop kulturelle og miljømæssige værdier, det være sig bygningsværdier eller landskabelige værdier, natur samt et afvekslende dyre- og planteliv.
Det gamle begreb husholdning har desværre udviklet sig til et næsten forkætret udtryk.
Men i virkeligheden er det jo et fint begreb.
Meningen med det hele er netop den bæredygtighed, der kan etableres, når både natur og andre hensyn kan forenes.
Det er vigtigt, at vi i dette forløb får diskuteret vores natursyn.
Det er vigtigt at understrege, at det danske landskab er et kulturlandskab.
Bare synet i disse uger af de gule rapsmarker kan forvisse os om, at der også er tale om natur i de store åbne landbrugsarealer.
Den store interesse, som folk i landbruget har vist udarbejdelsen af naturplejeplaner på deres ejendomme, viser en skærpet opmærksomhed også på disse arealers naturværdier.
Pleje af naturarealerne er ikke et fyord i forhold til at værne om naturen.
Tværtimod kan udtagningen af intensiv drift både for skov og landbrug føre til en tilgroning, som intet har at gøre med naturværdier og slet ikke med at værne om levesteder for dyr og planter.
Jeg vil gentage, at naturdiskussionen ikke handler om et enten-eller.
Det fremgår af nogle af pilotprojekterne, at man i nogle områder ser nationalparketableringen som en mulighed for udvikling i et landområde, for udvikling af turisme, iværksætteri og større grad af beskæftigelse, idet andre dog peger på, at meningen med nationalparkerne ikke handler om tivolisering eller masseturisme.
Det er imidlertid vigtigt at understrege, at arbejdet omkring nationalparkerne også hører til i drøftelserne i Regeringens Udvalg for Landdistriktsudvikling.
Men også her er det vigtigt, at der ikke ensidigt fokuseres på nationalparker i denne sammenhæng.
Der er andre naturområder, vi også skal varetage interesserne for.
Der er yderligere nogle ting, det her til sidst er vigtigt for os i Venstre at slå fast.
Først vil jeg sige, at det er afgørende for nationalparkideens succes, at der lægges vægt på, at de ideer om, hvad der skal ske lokalt, også bliver lokalt forankrede, og at den lokale befolkning føler det, der i dag hedder ejerskab til ideen.
For Venstre er det tillige af afgørende betydning, at etableringen af nationalparker bygger på frivillighed, og at regeringen har givet tilsagn om, at der afsættes statslige midler til drift og udvikling for at sikre, at de ny nationalparker får et reelt indhold
Men staten må vedkende sig sine forpligtelser til fuld kompensation, også over for lodsejere, der undtagelsesvis bliver berørt på deres økonomi af udviklingen eller etableringen af nationalparkerne.